Iertată în 2017 de datorii de 150 de milioane către buget, TVR trimite 28 de oameni la Eurovision, o deplasare de 45.000 de euro. Și-au luat și ”trezorier”! Televiziunea a cumpărat bilet de Portugalia și președintei Doina Gradea

joi, 3 mai 2018, 5:19

Lisabona găzduiește, în perioada 8-12 mai, concursul Eurovision.

După ce anul trecut statul i-a șters datorii de peste 150 de milioane de euro, Televiziunea Română trimite în Portugalia cea mai numeroasă delegație din istoria sa.

9 trimiși a avut TVR la Olimpiada de la Rio, pentru sute de ore de transmisii comentate, reportaje și știri

Sunt 28 de oameni pe lista de Portugalia, inclusiv șefa posturilor publice, Doina Gradea.

Cei 6 componenți ai trupei The Humans, reprezentanții României la Eurovision, se regăsesc și ei în cei 28, deplasarea formației fiind parte a obligației asumate de TVR.

Conform unor documente aflate în posesia Gazetei, ”în ședința Comitetului Director din 2 aprilie 2018 s-a decis:

retragerea doamnei Nicoleta Gavrilă – șef presă, direcția de marketing & comunicare.

introducerea doamnei Doina Gradea – Președinte Director General SRTv în delegație”.

Pentru că biletul Nicoletei Gavrilă fusese achitat, dar neemis, iar în locul ei a apărut Doina Gradea, s-au plătit în plus 100 de euro, față de prețul inițial de 250 de euro, cât costă cursa TAP București-Lisabona și retur.

Delegația de 28 de oameni include chiar și un ”trezorier”, în persoana lui Cristian Georgescu!

”Cristian Georgescu este șeful de la TVR Târgu Mureș! A vrut Cristi Zgabercea să-l ia și pe el și l-au trecut trezorier. De altfel, Zgabercea și Georgescu au plecat cu mașina la Lisabona, o vacanță de 20 de zile. Numai taxele de autostradă sunt bugetate la 500 de euro”, explică un angajat al TVR.

Costurile deja aprobate sunt de 45.223 de euro.

În afară de Doina Gradea, de Cristian Zgabercea și de alți șefi, din echipa de 28 de oameni face parte și Demeter Istvan Andras, fostul șef al Radio România, astăzi coordonator al Casei de Producție a TVR.